Vodskov Bolighus er en del af en lille klub. De er én af 43 nordjyske virksomheder, der har søgt og fået andel i nogle af de 600 millioner kroner, EU har sendt i retning af Danmark i den såkaldte vækstpilot-ordning. En ordning som efter coronapandemien er sat i verden for at få flere faglærte og højtuddannede i arbejde, og som giver virksomhederne et tilskud på op til 15.000 kroner om måneden i seks måneder. Ordningen er kommet 27-årige Mads Bjerring Berge til gode. Da han var færdig med sin kandidat i kommunikation fra Aalborg Universitet, var det ikke en forløsning - det var bare en masse ny uvished. - Den egentlige forløsning kom, da det her kom på plads og jeg kunne få lov til at gå på arbejde hver dag - og være med til at skabe noget. For det er jo også det, der ligger i den her ordning, forklarer Mads Bjerring Berge, der har fået til opgave at digitalisere bolighusets markedsføring. - Ser verden på en ny måde Og indehaver af Vodskov Bolighus, Per Færch Thomsen, er meget tilfreds med sin nye medarbejder: - Vi var godt klar over, at på de sociale medier, var vi nødt til at gøre noget. Og da vi så blev opmærksomme på det her projekt og fik kontakt til Mads, så så vi muligheden for at få en medarbejder ind, der så verden på en anden måde, end vi gør her i huset, siger han. Hvis virksomheder eller ledige ønsker at blive en del af ordningen, er det stadig muligt. Ordningen administreres i Nordjylland af Erhvervshus Nordjylland.

Opsummering:
Som et rygstød til erhvervslivet efter coronaen har Danmark fået 600 millioner kroner til små og mellemstore virksomheder, der vil ansætte faglærte og højtuddannede med løntilskud.